stanford-oval/wikipedia huggingface dataset:
נעלי פוינט
מבנה הנעל

לנעליים הרכב ייחודי: בקצה הקדמי של הנעל נמצאת קופסה קשיחה, אשר עוטפת ותומכת את בהונות הרקדנים. החלק הקרוב ביותר לרצפה שטוח, כך שהרקדנים יוכלו ליצור איזון הרמוני. הקופסה עשויה משכבות נייר, בד, קרטון, פלסטיק, גומי או גבס שהודבקו היטב וכאשר הדבק מתייבש הקופסה נעשית קשיחה ומותאמת לריקוד עליה.
הסוליה בנויה מחתיכת עור עבה המחוברת לנעל בדבק ומחוזקת בתפירה מסביב וזה על מנת לתת תמיכה לקרסול בזמן העמידה על קצות האצבעות.
את כל הנעל עוטף בד על מנת להסתיר אלמנטים מבניים פנימיים, לתת נראות אסתטית לנעל ולעזור להחלקה מיטבית על משטח הריקוד. הבד בדרך כלל עשוי מסאטן, ולעיתים מבד קנבס. נעלי הפוינט הן בדרך כלל בגוני לבן- בז'- וורוד בהיר.
לנעל הפוינט מחוברים שני סרטים אלסטיים ושני סרטים מסאטן הנקשרים בצורת איקס לרגל כדי לתת תמיכה מלאה ושהנעל לא תחליק החוצה. מיקום הסרטים בנעל הוא חשוב ונלקח בחשבון. יש יצרנים שתופרים את הסרטים בחלק הפנימי ויש בחלק החיצוני.
לכל אדם יש כף רגל ייחודית הכוללת אורך בוהן וצורה, קשת פנימית וחוזק אנטומי שונה ולכן ניתן להזמין נעלי פוינט במידה מותאמת אישית, וכן לבחור את הצבע וסוג הבד.
הרקדנים לעיתים מחליפים סוגים שונים של נעלי פוינט בהתאם לקטעי הריקוד השונים. במקרים אלו הכוריאוגרפיה מכתיבה את סוג הנעל הנדרשת- סגנון ריקוד עדין מותאם לנעל רכה יותר, בעוד שלסגנון אגרסיבי עם סיבובים רבים נדרשת נעל חזקה ונוקשה יותר.
הבלאי והשחיקה של הנעל גבוהים. הנזק העיקרי לנעל הוא קריעה של הבד החיצוני כתוצאה מהחיכוך התכוף, אזור השוק[דרושה הבהרה] נקרע והקופסה הקשיחה נשחקת. הבד החיצוני הפגום אינו משפיע על ביצועי הנעל אלא בעיקר על הנראות הלא אסתטית והמקצועית. לכן נעל זו יכולה להתאים לאימונים ותרגולים.
רקדנים מקצועיים מחליפים בתדירות גבוהה - זוג חדש עלול להתבלות בהופעה אחת.[דרוש מקור]
מועד תחילת העבודה בנעלי פוינט לתלמידים נקבע לאחר ביצוע הערכה של מספר גורמים: השלב הפיזיולוגי וההתפתחותי של התלמיד, יציבות שרירי הליבה, חוזק וגמישות של כף הרגל והמפרקים ותדירות השיעורים.
היסטוריה

הרקדנית הראשונה שרקדה עם נעלי פוינט הייתה מארי טליוני בבלט הסילפידה, עם נעליים שהכין לה אביה, פיליפו טליוני, שהיה גם כוריאוגרף והמאמן האישי שלה. נעליה היו פשוט נעלי סאטן עם סוליה מעור, ועם תפרים לחיזוק בצדדים.
במהלך השנים הנעליים התפתחו, והסוליות והקופסה של האצבעות חוזקו.
הערות שוליים

↑  Victoria Hutter, When the Shoe Fits, Dance In It, national endowment of the arts
↑  Process of making a ballet toe shoe, נבדק ב-2024-04-28
↑  iadms, מועד תחילת העבודה בנעלי פוינט
↑  Julia Guiheen, The History of Pointe Shoes: The Landmark Moments That Made Ballet's Signature Shoe What It Is Today, Pointe Magazine, ‏2020-08-04 (באנגלית אמריקאית)
הבלרינה אנה פבלובה בנעלי הפוינט בציור של ולנטין סרוב, טמפרה על בד,1909.
עמנואל פרת

| --- | --- |

 לידה:  3 ביוני 1911 ד' בתמוז תרע"א פולין פולין
 פטירה:  8 במרץ 1987 (בגיל 75) ז' באדר תשמ"ז תל אביב ישראל
 תאריך עלייה:  1936
 מדינה:  ישראל 
 כינוי:  מנס
 השתייכות:     הצבא הבריטי הצבא הבריטי    צבא הגנה לישראל
 תקופת הפעילות:  1948–1957 (כ־9 שנים)
 דרגה:   קפטן   אלוף-משנה
 תפקידים בשירות
 קצין חימוש ראשי  נספח צה"ל בבורמה
 פעולות ומבצעים
 מלחמת העולם השנייה   מלחמת העצמאות
 עיטורים
   פרס ביטחון ישראל
 תפקידים אזרחיים
 מקים ומנהל הכור הגרעיני בדימונה, מדען ראשי של מערכת הביטחון
 
עמנואל (מנס) פרת (פרנסקי) (3 ביוני 1911 – 8 במרץ 1987) היה ממייסדי חיל החימוש הישראלי ומפקדו. המדען הראשי של מערכת הביטחון וחתן פרס ביטחון ישראל עבור חלקו בהקמת הקריה למחקר גרעיני - נגב.
ביוגרפיה

פרת נולד בפולין בשנת 1911 ועלה לארץ ישראל בשנת 1936. הוא הצטרף לארגון ההגנה בסמוך לעלייתו ובמלחמת העולם השנייה הצטרף אל הצבא הבריטי, ועסק בארגון יחידת ההנדסה של הבריגדה היהודית. בשנת 1944 הוא הוסמך כמהנדס בניין.
לאחר הקמת צה"ל, הצטרף פרת לשורותיו כסגן קצין חימוש ראשי תחת אשר פלד. בשנת 1949 מונה פרת לראש שירותי הנדסת חימוש, בדרגת סגן-אלוף, ובשנת 1950 פרש מהשירות. כעבור חודשים ספורים הוא נקרא לשוב לשירות במטרה לארגן את חיל החימוש המתהווה, אשר פעל עד אותה עת כמסגרת אחת לשירות החימוש, שירות הנדסת חימוש, חיל חימוש וציוד, חיל הטכנאים, שירות הובלה ויחידות נוספות. במסגרת עבודתו לאיגוד היחידות, נקבעו לראשונה נהלים קבועים ואחידים לטיפול ואחזקת כלי נשק והוקם לראשונה מערך ההדרכה של החיל להפצת הנהלים. בתחום הפיתוח נקשרו באותה עת קשריו הראשונים של החיל עם התעשיות הצבאיות.
בשנים 1951–1954 כיהן פרת כקצין חימוש ראשי, בדרגת אלוף-משנה. בשלהי כהונתו, בשנת 1954, אוחדו באופן רשמי כלל יחידות הסמך והוקם חיל חימוש. לאחר סיום תפקידו הוא התמנה לנספח צה"ל בבורמה ובשובו לישראל, בשנת 1957, פרש מצה"ל.
פרת שימש לאחר שירותו הצבאי בתפקידים שונים במערכת הביטחון: מנהל החטיבה התעשייתית לאנרגיה אטומית, מקים ומנהל הכור הגרעיני בדימונה ובשנת 1976 הוא התמנה למדען הראשי של מערכת הביטחון. עבור חלקו בהקמת קריה למחקר גרעיני - נגב הוענק לפרת פרס ביטחון ישראל לשנת 1965.
פרת נפטר ב-1987 מהתקף לב. ב-2008 כתב עליו העיתונאי איתן הבר:
פרת הוא האיש שבנה את הקריה למחקר גרעיני (קמ"ג) בדימונה - את האבנים והמלט, וגם את האורניום. אם נכונים דברי "המקורות הזרים" במשך שנים, שלמדינת ישראל יש מתקנים גרעיניים, פרת הוא האבא של המפעל הציוני הגדול הזה... בודדים מכירים את שמו, אבל לו אנו חבים את חיינו.
סקופן

| --- | --- |
הנמל בסקופן
הנמל בסקופן
 מונרכיה חוקתית:  ממלכת דנמרק ממלכת דנמרק
 טריטוריה אוטונומית:  איי פארו איי פארו
 חבל ארץ:  האי סאנדוי
 אוכלוסייה:  ‏
  ‑ בעיירה:  440 (1 בינואר 2020)
 קואורדינטות:  61°54′45″N 6°52′19″E﻿ / ﻿61.91250°N 6.87194°E﻿ / 61.91250; 6.87194
 http://www.skopun.fo
  מפת מיקום  מפה מפורטת   (למפת איי פארו מוגדלת) טורסהאבן קלאקסוויק סאנדורסקופן(למפת איי פארו רגילה) טורסהאבן קלאקסוויק סאנדורסקופן  he tabBackground:;tabBorder:#aaa;defaultTab:0;
סקופן (בפארואזית: Skopun; בדנית: Skopen - שניהם נהגים "סקופֶן") היא עיירה בחופו הצפוני של האי סאנדוי ("אי החול") באיי פארו, והיישוב השני בגודלו באי. בסקופן מתגוררים 499 תושבים (31 בדצמבר 2002).
היסטוריה

אזור סקופן היה מיושב החל מימי הביניים אולם העיירה נוסדה רק ב-1833. תושבי העיירה התפרנסו מדייג, ועל כן בתי העיירה נבנו בסמוך לקו המים. ב-1897 נבנתה הכנסייה של העיירה מעצים שנלקחו מהכנסייה הישנה של וסטמנה. בשנת 1918 נבנתה דרך המובילה אל סקופן ומקשרת אותה אל סאנדור - דרך זו הייתה הדרך הראשונה שנבנתה באיי פארו.
נמל העיירה סקופן נבנה בשנת 1926 והורחב מספר פעמים לאחר מכן. הרחבה עיקרית בוצעה בשנת 1982.
היער בקרבת העיירה נפגע בהוריקן בשנת 1988.
תחבורה

העיירה מקושרת במעבורת לבירת האיים טורסהאבן.
תמונות

מבט מכיוון סקופן לעבר הסקופנארפיורד'ור (Skopunarfjørður) והסטור.
המעבורת המקשרת את סנדוי וסטריימוי עוצרת בסקופן.
נדיפה מוחמד

| --- | --- |

 לידה:  1981 (בת 43 בערך) הרגייסה, סומלילנד 
 מדינה:  סומליה 
 השכלה:  אוניברסיטת אוקספורד 
 השקפה דתית:  אסלאם 
 פרסים והוקרה:  פרס סומרסט מוהם (2014)  הפרס ע"ש אלברט ברנרד (2016)  עמית החברה המלכותית לספרות 
 
נדיפה מוחמד (באנגלית: Nadifa Mohamed, בסומלית: Nadiifa Maxamed, בערבית: نظيفة محمد; נולדה ב-1981) היא סופרת סומלית-בריטית. היא הופיעה במגזין "גרנטה" ברשימת "הסופרים הבריטים הצעירים הטובים ביותר" בשנת 2013, ובשנת 2014 הייתה ברימת "אפריקה39" (אנ') רשימת סופרים מתחת לגיל 40 עם פוטנציאל וכישרון להגדיר מגמות עתידיות בספרות אפריקאית. הרומן שלה משנת 2021, אנשי המזל (The Fortune Men), היה ברשימה הקצרה עבור פרס בוקר 2021 מה שהופך אותה לסופרת הסומלית הבריטית הראשונה שקיבלה את הכבוד הזה. היא כתבה גם סיפורים קצרים, מאמרים, זיכרונות וממוארים במקומות שונים כמו בהגרדיאן, ותרמה שירה לאנתולוגיה "הבנות החדשות של אפריקה" (בעריכת מרגרט באסבי, 2019). היא הייתה גם מרצה לכתיבה יצירתית במחלקה לאנגלית ב רויאל הולוויי, אוניברסיטת לונדון עד 2021. היא התארחה כסופרת באוניברסיטת ניו יורק באביב 2022.
חיים אישיים

מוחמד נולדה ב-1981 בהרגייסה, בירת סומלילנד. אביה היה מלח בצי הסוחר ואמה הייתה עקרת בית מקומית. ב-1986 היא עברה עם משפחתה ללונדון למה שנועד להיות שהות זמנית. עם זאת, מלחמת האזרחים שפרצה זמן קצר לאחר מכן בסומליה, גרמה למשפחה להישאר בבריטניה.
מאוחר יותר למדה מוחמד בסנט הילדה קולג', אוקספורד, שם למדה היסטוריה ופוליטיקה. בשנת 2008, היא ביקרה בהרגייסה בפעם הראשונה מזה יותר מעשור.
מוחמד מתגוררת בלונדון.
קריירה ספרותית

הרומן הראשון של מוחמד, Black Mamba Boy (2010), המתואר ב"גרדיאן" כ"ספר משמעותי ומשפיע של המנושלים", הוא תיאור חצי ביוגרפי של חייו של אביה בתימן בשנות ה-30 וה-40 של המאה ה-20 בזמן התקופה הקולוניאלית. היא אמרה כי "הרומן צמח מתוך רצון ללמוד יותר על השורשים שלי, להבהיר את ההיסטוריה הסומלית לקהל רחב יותר ולספר סיפור שנראה לי מרתק". הרומן תואר כ"ביוגרפיה בדיונית", וזכה לשבחים ביקורתיים ופופולריות במדינות רחוקות כמו קוריאה. הספר זכה בפרס בטי טראסק לשנת 2010, והיה ברשימה הקצרה לפרסים רבים, כולל הפרס הראשון של הגרדיאן לשנת 2010, פרס דילן תומאס לשנת 2010, ופרס ג'ון לוולין רייס לשנת 2010. הוא גם היה ברשימה ארוכה עבור פרס אורנג' לסיפורת לשנת 2010.
בשנת 2013, מוחמד הוציאה את הרומן השני שלה, "בוסתן הנשמות האבודות". הרומן מתרחש בסומליה ערב מלחמת האזרחים. הוא יצא לאור על ידי הוצאת סיימון אנד שוסטר. בסקירה שלו ב"אינדיפנדנט", אמרה אריפה אכבר: "אם הרומן הראשון של מוחמד היה על אבות ובנים... זה בעצם על אמהות ובנות". בשנת 2014 "בוסתן הנשמות האבודות" זכה בפרס סומרסט מוהם והיה ברשימה הארוכה של פרס דילן תומאס.
היא נבחרה לאחת מ"הסופרים הבריטיים הצעירים הטובים ביותר" של מגזין גרנטה ב-2013, ובאפריל 2014 נבחרה לרשימת אפריקה39 של פסטיבל היי באפריקה, המאגדת רשימה של סופרים אפריקאים מדרום לסהרה מתחת לגיל 40 עם פונציאל להגדיר מגמות עתידיות בספרות האפריקאית.
כתיבתה פורסמה גם במקומות כגון הגרדיאן וכן באנתולוגיה "הבנות החדשות של אפריקה" (בעריכת מרגרט באסבי, 2019), הכוללת שירה מאת מוחמד.
ביוני 2018 נבחרה מוחמד לעמיתה באגודה המלכותית לספרות הבריטית ביוזמת "40 מתחת לגיל 40".
היא הצטרפה לפקולטה לכתיבה יצירתית באנגלית של רויאל הולוואי, אוניברסיטת לונדון, בשנת 2018.
הרומן שלה מ-2021, "אנשי המזל", מבוסס על סיפורו האמיתי של מחמוד מתן (אנ') שאביה הכיר. הספר עוסק בפושע קטן בקארדיף שהופך לאדם האחרון שנתלה שם, לאחר שהורשע שלא כדין ברצח בשנת 1952.ב"גרדיאן" כתב אשיש גאדיאלי על מוחמד כי הרומן "מאשש אותה ככוכבת ספרותית של דורה", בעוד מייקל דונקור תיאר את הספר כ"חשיפה נחושה, בעלת ניואנסים וחמלה על עוול". הספר היה ברשימה הקצרה לפרס בוקר לשנת 2021,ובטקס פרסי ספר השנה של ויילס לשנת 2022 זכה ב"כתר המשולש": זכייה בפרס Rhys Davies Trust Fiction Award, בפרס Wales Arts Review People's Choice Award והפרס לספר השנה של ויילס.
מוחמד אמרה שספרה הבא יהיה "רומן עכשווי המתרחש בעולמן של נשים סומליות בלונדון".
פרסים

2010: פרס בטי טראסק "לנער שחור ממבה"
2013: גרנטה "מיטב הסופרים הבריטים הצעירים"
2014: Africa39 רשימת הסופרים המבטיחים ביותר מתחת לגיל 40 מאפריקה שמדרום לסהרה
2014: פרס סומרסט מוהם עבור "בוסתן הנשמות האבודות"
2022: ספר השנה של ויילס ל"אנשי המזל"
ביבליוגרפיה > רומנים

"Black Mamba Boy" (2010)
"בוסתן הנשמות האבודות" (2013)
"אנשי המזל" (2021)
ביבליוגרפיה > כתבים קצרים יותר נבחרים

"פילסן", "גרנטה 123: מיטב הסופרים הבריטים הצעירים 4", 16 באפריל 2013.
"מהגרים שעבורם הסהרה הוכיחה את עצמה כבית קברות התחילו בתקווה", "הגרדיאן", 1 בנובמבר 2013.
"סאסאיאמה", "גרנטה 127: יפן", 25 ביוני 2014.
"סומלים שחוזרים לארץ המולדת מוצאים את דרכם הזרה ללא חסד", The Guardian, 11 בספטמבר 2015.
"ההתמודדות של בריטניה נגד FGM משאירה נערות צעירות בטראומה", "הגרדיאן", 7 בספטמבר 2017.
"כמה סומלים מתים צריך כדי שיהיה לנו אכפת?", The Guardian, 23 באוקטובר 2017.
"מה איבדנו בשריפה במגדל גרנפל", LitHub, 24 באוקטובר 2017.
נדר (יהדות)

ביהדות, נֶדֶר הוא התחייבות שאדם נוטל על עצמו, פעמים רבות במשמעות דתית. החיוב לקיים נדר מופיע בתורה בספר במדבר: ”אִישׁ כִּי יִדֹּר נֶדֶר לַה' אוֹ הִשָּׁבַע שְׁבֻעָה לֶאְסֹר אִסָּר עַל נַפְשׁוֹ לֹא יַחֵל דְּבָרוֹ כְּכָל הַיֹּצֵא מִפִּיו יַעֲשֶׂה.” (ספר במדבר, פרק ל', פסוק ג').
מבחינות רבות קיים דמיון בין נדר לשבועה, אולם קיימים הבדלים מהותיים ומעשיים ביניהם. המרכזי שבהם הוא, שבנדר אדם אוסר על עצמו משהו, ואילו בשבועה אדם יכול גם לחייב את עצמו לעשות משהו. בנוסף, בנדר האדם אוסר את החפץ על עצמו, ואילו בשבועה האדם אוסר על עצמו את המעשה. הלכות הנדרים מפורטות במשנה ובתלמוד בעיקר במסכת נדרים.
מצוות קיום נדרים

קיום נדר הוא מצוות עשה מן התורה, מצווה הנלמדת מהפסוקים ”ככל היוצא מפיו יעשה”, ”מוצא שפתיך תשמור”. העובר על הנדר עובר על מצוות לא תעשה של "לא יחל דברו". מצווה זו, בשונה מרוב דיני התורה, חלה גם על קטן הסמוך לגיל מצוות לו מוצמד הכינוי "מופלא הסמוך לאיש".
לצד המצווה לקיים נדרים, חז"ל רואים בעצם קבלת הנדר דבר שלילי, אפילו אם הוא מקוים: ”רבי נתן אומר: כל הנודר כאילו בנה במה, והמקיימו כאילו מקטיר עליה”. כלומר, שעדיף להתיר את הנדר מאשר לקיימו.
סוגי נדרים בהלכה

לפי ההלכה קיימים מספר סוגי נדרים, ביניהם:
נדרי איסור - במסגרת נדרים אלו, יכול אדם לאסור על עצמו חפץ מסוים (לרוב, של אדם אחר) או מעשה מסוים, וכן לאסור על אחרים ליהנות ממעשיו או מחפציו האישיים ("להדיר מנכסיו"). רוב דיניהם נדונים במסכת נדרים.
נדרי הקדש - נדרים אלו כוללים הקדשת בהמה לקורבן או התחייבות להבאת קרבן, לאו דווקא מבהמה מסוימת. בנוסף, במסגרת נדרים אלו, יכול אדם להקדיש את ממונו לבית המקדש (הקדשי בדק הבית). בהקשר זה, יכול אדם להקדיש רק דברים הנמצאים בבעלותו הפרטית. דיני נדרי הקדש כלולים בעיקר במסכת ערכין. לאחר תקנת רבן יוחנן בן זכאי שלא לנדור לאחר חורבן המקדש להקדש, מקובל כיום לנדור (אם בכלל) אך ורק על מנת לתת תרומה לבית הכנסת או לצדקה, ויש המקפידים לסייג גם התחייבות זו באמירת "בלי נדר".
נדרי נזירות - קבלת האדם על עצמו להיות נזיר. הלכות נדרים אלו נדונים ברובם מסכת נזיר.
נדרי תענית - תעניות שאדם מקבל על עצמו, בדרך כלל בתפילת המנחה של היום שלפני התענית, לאורך הדורות נכתבו נוסחים לקבלת התענית. דיני נדרים אלו נדונים בתלמוד במסכת תענית.
נדרי מצווה - נדר לקיים מצווה כלשהי שנועדו לזירוז בעלמא.[דרוש מקור]
נדרים מדרבנן - החכמים תקנו גזרות והלכות בנוגע לנדרים וכללו בהם גם נדרים על דבר שאין בהם ממש, נדרים בלשון שבועה ואחרים כדי למנוע קלות ראש בנדרים. על קבוצת נדרים אלו ניתן לבצע התרה גם לאחר הפרת הנדר ללא קנס.
הגדרת הנדר

אופן ההתחיבות בנדר מתחלק לשלשה חלקים:
עיקר הנדר - כלומר הנדר אותו אסרה תורה, כינויו - כלומר כינוי ללשון שאסרה תורה, ו"ידות" - כלומר שיכול להתחייב בנדר אפילו בלי לומר משפט שלם כיון שמובן למה מתכוין.
התרת והפרת נדרים > התרת נדרים

אדם שנדר נדר ומתחרט על כך יכול לבוא לפני חכם או לפני שלושה הדיוטות שבקיאים בהלכות נדרים (ולשיטת רבי יהודה, שני הדיוטות ואחד מומחה – שגמיר וסביר אבל אינו סמוך). הנחשבים לעניין זה כבית דין, ובהתקיים תנאים מתאימים גם להישאל על נדרו, כלומר שיתירו את הנדר ויבטלו אותו למפרע. דין זה אינו מפורש בתורה אולם נמסר במסגרת תורה שבעל-פה, עד שחז"ל אמרו עליו ”היתר נדרים פורחים באוויר ואין להם על מה שיסמוכו” - כלומר שהם נשענים בעיקר על תורה שבעל-פה.
החכם מתיר את הנדר על ידי "פתח", היינו קביעה שאילו הנודר היה מודע למלוא המשמעות של הנדר לא היה נודר כלל, והרי זה כאילו היה הנדר בטעות. מחלוקת חכמים האם ניתן להתיר על סמך חרטה בלבד.
הראשונים נחלקו, האם התרת החכם היא למעשה בירור למפרע שהנדר לא חל מעיקרו, או שמדובר בחלות מכאן ולהבא, אלא שההתייחסות מכאן ולהבא היא כאילו עד אותו הרגע לא היה קיים הנדר.
התרת והפרת נדרים > התרת נדרים > הליך התרת הנדר

על מנת להתיר את הנדר, הנודר עצמו צריך להופיע לפני החכם ואינו יכול למנות שליח לצורך כך. המתיר צריך להיות תלמיד חכם מומחה, אך אם אין בנמצא תלמיד חכם כזה ניתן לקבץ בית דין של שלשה הדיוטות. הנודר מפרט את נדרו, ומנמק מדוע הוא מתחרט על שנדר מהתחלה ורוצה להתיר את נדרו. המתיר שואל אם התחרט מנדרו לחלוטין? באם התשובה היא חיובית, אומר לו "מותר לך" (או בלשון דומה), ומכאן ואילך הנדר בטל. אם התשובה שלילית המתיר מציע לו פתח לחרטתו שצריך להיות דבר עליו לא חשב הנודר בעת שנדר, אך אילו היה חושב לא היה נודר, לכשהנודר מתחרט בשל אחד הפתחים מתיר לו את הנדר.
התרת והפרת נדרים > התרת נדרים > התרת נדרים בשבת

באופן עקרוני, אין מתירים נדרים בשבת, מלבד נדרים שהם צורך השבת עצמה (כגון: אדם שנדר שלא יאכל בשר, והנדר פוגע בעונג שבת).
התרת והפרת נדרים > התרת נדרים > נדרים בלתי ניתנים להתרה

נדר על דעת רבים - אם אדם נדר על דעת הרבים אי אפשר להתיר את הנדר, כיוון שהציבור על דעתם נדר לא התחרט. אולם לצורך מצווה מתירים, שאז אנו אומרים שהציבור שעל דעתם נדר מתחרט. כך גם אם הציבור הדירו אדם[דרוש מקור: יש עוד גמרות בנדרים אליהן ניתן להפנות, וכך גם ברמב"ם].
התרת והפרת נדרים > התרת נדרים > התרת נדרים בימים הנוראים

נהוג לערוך התרת נדרים קבועה בכל שנה בערב ראש השנה, ויש נוהגים אף בערב יום הכיפורים. הטקס נערך במעמד שלושה אנשים (ויש הנוהגים במעמד עשרה). התוקף ההלכתי של התרת הנדרים הזו מוגבל, והתועלת המעשית שלו נתונה במחלוקת הלכתית. הטקס כולל גם הכרזה על ביטול מראש של כל הנדרים שיינדרו בעתיד. ביטול מראש כזה לא מועיל לכל הנדרים (כגון נדר במודע כנגד ההתרה), ולכן נוהגים לקיים התרת נדרים בכל שנה.
באופן דומה, תפילת כל נדרי בערב יום הכיפורים, נועדה להתיר נדרים שנעשו ללא מחשבה או מתוך הכרח.
התרת והפרת נדרים > הפרת נדרים

אב יכול להפר את נדרי בתו כשהיא נערה (רק למשך חצי שנה, החל בגיל שתים עשרה של הבת). כמו כן, הבעל יכול להפר את נדרי אשתו הנוגעים לתחומים שביניהם, או נדרי עינוי נפש. "הפרה" הוא סוג ביטול נדר שונה מ"התרה", ואינו תלוי בשום פתח, חרטה או טעות. נוסף על כך, הפרת נדרים מבטלת את הנדר רק מאותו רגע ואילך, לעומת התרה שמבטלת אותם למפרע.
דיני התרת נדרים והפרת נדרים, מבוארים בפירוט במסכת נדרים שבתלמוד הבבלי.
סיפורי נדרים בתנ"ך

אזכור של נדרים בתנ"ך מופיע לרוב בהקשר של עמידה בפני סכנה, אם כי לא תמיד.
סיפורי נדרים בתנ"ך > אליעזר עבד אברהם

כאשר אברהם אבינו שלח את עבדו למצוא אישה לבנו, יצחק, העבד לא ידע כיצד ימצא אישה ונדר לה':
הִנֵּה אָנֹכִי נִצָּב עַל עֵין הַמָּיִם וּבְנוֹת אַנְשֵׁי הָעִיר יֹצְאֹת לִשְׁאֹב מָיִם. וְהָיָה הַנַּעֲרָ אֲשֶׁר אֹמַר אֵלֶיהָ הַטִּי נָא כַדֵּךְ וְאֶשְׁתֶּה וְאָמְרָה שְׁתֵה וְגַם גְּמַלֶּיךָ אַשְׁקֶה אֹתָהּ הֹכַחְתָּ לְעַבְדְּךָ לְיִצְחָק וּבָהּ אֵדַע כִּי עָשִׂיתָ חֶסֶד עִם אֲדֹנִי.
ה' אכן עשה חסד עם אברהם, ונתן לבנו אישה טובה, רבקה. בדברי חז"ל מובעת ביקורת על העבד (אליעזר) ששאל "שלא כהוגן", והנערה שענתה על התנאים הייתה עלולה לא להיות ראויה ליצחק.
סיפורי נדרים בתנ"ך > יעקב

כאשר יעקב ברח מאחיו עשו, ועמד לצאת מארץ כנען, ונמצא במצב של חוסר ודאות וסכנות עתידיות הוא נדר:
וַיִּדַּר יַעֲקֹב, נֶדֶר לֵאמֹר: אִם יִהְיֶה אֱלֹהִים עִמָּדִי, וּשְׁמָרַנִי בַּדֶּרֶךְ הַזֶּה אֲשֶׁר אָנֹכִי הוֹלֵךְ, וְנָתַן לִי לֶחֶם לֶאֱכֹל, וּבֶגֶד לִלְבֹּשׁ. וְשַׁבְתִּי בְשָׁלוֹם, אֶל בֵּית אָבִי; וְהָיָה ה' לִי לֵאלֹהִים. וְהָאֶבֶן הַזֹּאת, אֲשֶׁר שַׂמְתִּי מַצֵּבָה, יִהְיֶה בֵּית אֱלֹהִים; וְכֹל אֲשֶׁר תִּתֶּן לִי, עַשֵּׂר אֲעַשְּׂרֶנּוּ לָךְ.
מאוחר יותר הזכיר לו האל שנדר נדר, ועליו להגשימו:
אָנֹכִי הָאֵל, בֵּית אֵל, אֲשֶׁר מָשַׁחְתָּ שָּׁם מַצֵּבָה, אֲשֶׁר נָדַרְתָּ לִּי שָׁם נֶדֶר; עַתָּה, קוּם צֵא מִן הָאָרֶץ הַזֹּאת, וְשׁוּב, אֶל אֶרֶץ מוֹלַדְתֶּךָ.
סיפורי נדרים בתנ"ך > מלחמת בני ישראל בערד

בדרכם לעבר הירדן המזרחי עברו בני ישראל בנגב, שם תקף אותם מלך ערד, וכמה נלקחו בשבי:
וַיִּשְׁמַע הַכְּנַעֲנִי מֶלֶךְ עֲרָד יֹשֵׁב הַנֶּגֶב כִּי בָּא יִשְׂרָאֵל דֶּרֶךְ הָאֲתָרִים וַיִּלָּחֶם בְּיִשְׂרָאֵל וַיִּשְׁבְּ מִמֶּנּוּ שֶׁבִי. וַיִּדַּר יִשְׂרָאֵל נֶדֶר לַה' וַיֹּאמַר אִם נָתֹן תִּתֵּן אֶת הָעָם הַזֶּה בְּיָדִי וְהַחֲרַמְתִּי אֶת עָרֵיהֶם. וַיִּשְׁמַע ה' בְּקוֹל יִשְׂרָאֵל וַיִּתֵּן אֶת הַכְּנַעֲנִי וַיַּחֲרֵם אֶתְהֶם וְאֶת עָרֵיהֶם וַיִּקְרָא שֵׁם הַמָּקוֹם חָרְמָה.
החרמת הערים משמעותה שהשלל שייתפס יוקדש לה'.
סיפורי נדרים בתנ"ך > יפתח הגלעדי

כאשר יפתח הגלעדי נלחם נגד בני עמון הוא נדר לה':
וַיִּדַּר יִפְתָּח נֶדֶר לַה' וַיֹּאמַר אִם נָתוֹן תִּתֵּן אֶת בְּנֵי עַמּוֹן בְּיָדִי. וְהָיָה הַיּוֹצֵא אֲשֶׁר יֵצֵא מִדַּלְתֵי בֵיתִי לִקְרָאתִי בְּשׁוּבִי בְשָׁלוֹם מִבְּנֵי עַמּוֹן וְהָיָה לַה' וְהַעֲלִיתִהוּ עוֹלָה.
יפתח, בדומה לאליעזר עבד אברהם, נדר שלא כהוגן – שכן אין ערב שמפתח ביתו תצא דווקא בהמה טהורה. ואכן, יפתח גם נענה שלא כהוגן, ואף יותר גרוע:
עם שובו מהקרב יצאה לקראתו בתו היחידה. יפתח מוכרח היה לקיים "את נדרו אשר נדר", והעלה את בתו היחידה לקרבן.
חז"ל מתחו ביקורת חריפה על מעשהו של יפתח, אשר ברור שאין לו כל תוקף, ועל פינחס שהיה בדורו ולא הפר את נדרו:
היה יכול להפר את נדרו ולילך אצל פנחס. אמר: אני מלך ואלך אצל פנחס? ופנחס אמר אני כהן גדול ובן כהן גדול ואלך אצל עם הארץ זה?! בין דין(=זה) לדין (בין יפתח ובין פינחס) נספת (=נהרגה) ההיא עלובתא (=מסכנה) ושניהם נתחייבו בדמיה. פנחס נסתלקה ממנו רוח הקודש הדא הוא דכתיב (=זה מה שנאמר): "ופינחס בן אלעזר נגיד היה עליהם לפנים ה' עמו" (ספר דברי הימים א', פרק ט', פסוק כ'). יפתח נישול אבר אבר ונקבר (במקום שנפל) הה"ד: "ויקבר בערי גלעד" (ספר שופטים, פרק י"ב, פסוק ז') - "בעיר גלעד" לא נאמר אלא "בערי" - מלמד שהיה נישול ממנו אבר אבר ונקבר במקומות הרבה.
סיפורי נדרים בתנ"ך > חנה

חנה, עקב עקרותה, נדרה נדר להקדיש את בנה לעבודת ה':
וַתִּדֹּר נֶדֶר וַתֹּאמַר ה' צְבָאוֹת אִם רָאֹה תִרְאֶה בָּעֳנִי אֲמָתֶךָ וּזְכַרְתַּנִי וְלֹא תִשְׁכַּח אֶת אֲמָתֶךָ וְנָתַתָּה לַאֲמָתְךָ זֶרַע אֲנָשִׁים וּנְתַתִּיו לַה' כָּל יְמֵי חַיָּיו וּמוֹרָה לֹא יַעֲלֶה עַל רֹאשׁוֹ.
בנה הוא שמואל הנביא, שהוקדש להיות כהן לה'.
ראו גם

שבועה
הקדש
מסכת נדרים
בת יפתח
עוסמאן סיסה

| --- | --- |

סיסה בשנת 2009
 לידה:  20 באוקטובר 1982 (בן 41) במקו, מאלי
 עמדה:  סנטר
 גובה:  2.06 מטרים
 דראפט:  בחירה מספר 47, 2001 דנוור נאגטס
 הישגים כשחקן
 שחקן ההגנה של העונה בליגת העל (2006)
עוסמאן סיסה (באנגלית: Ousmane Cisse; נולד ב-20 באוקטובר 1982 במאלי) הוא כדורסלן עבר מאלי ששיחק בעמדת הסנטר. גובהו 2.06 מטרים.
קריירה

סיסה נולד במאלי, בה גדל עד גיל 15 שבו החליטו הוריו לעבור לארצות הברית, מכיוון שרצו שבנם יזכה בחינוך טוב, שהיה בלתי אפשרי במאלי באותה תקופה, שהייתה שקועה במצב כלכלי וחברתי קשה.
תחילה שיחק סיסה כדורגל, אך באחד הימים בתיכון הבחין בו מאמן הכדורסל של התיכון והמליץ לו לעבור לשחק כדורסל, סיסה שמע בעצתו והחל להתאמן ולשחק בנבחרת בית ספרו.
הוא זכה לשבחים רבים כשסיים את לימודיו והחליט להפוך למקצוען ונרשם לדראפט ה-NBA לשנת 2001, בו נבחר כבחירה ה-47 על ידי הדנוור נאגטס. הוא הוחתם בקבוצה, אך שוחרר במהרה ומצא עצמו בלוקומוטיב קובאן מהליגה הרוסית.
לאחר מכן בקיץ של עונת 2002/2003 הוחתם על ידי האורלנדו מג'יק ושיחק בה מספר משחקים בקדם העונה ושוחרר. הוא עבר לשחק במדי ההארלם גלובטרוטרס למשך העונה ובקיץ של 2003 חתם בקבוצת אדירונדק ויילדקאטס מליגת ה-USBL.
הוא חתם בקיץ של עונת 2003/2004 בטורונטו ראפטורס ושיחק במחנה קדם העונה בטרם שוחרר לאחר מספר ימים, הוא חתם במדי ברווארד בלו דאקס מה-USBL למשך העונה.
בעונת 2004/2005 החליט לנסות את מזלו בליגת הפיתוח של ה-NBA, וחתם בפייטוויל פליירס להמשך העונה.
בעונת 2005/2006 הגיע סיסה לישראל וחתם בקבוצת בני השרון, על אף שקבוצות אירופאיות בכירות, בהן קבוצת הפאר ברצלונה, התעניינו בו. במדי הקבוצה היה שותף להפסד בגמר גביע המדינה, תוך שהוא קולע 13 נקודות.
בעונת 2009/2010 עבר סיסה לקבוצת אפואל ניקוסיה מליגת העל הקפריסאית. בעונת 2011/2010 חתם בקבוצת מארוסי היוונית, שבה היה אמור לשתף פעולה עם קוקי בלצ'ר ששיחק עמו בבני השרון. אך בפועל העביר את העונה בקבוצת ברסט הצרפתית. בתום העונה פרש.
ניקלבק

ערך זה עוסק בלהקה. אם התכוונתם לעמדה בפוטבול, ראו .
| --- | --- |
 
 מקום הקמה:  ונקובר 
 מוקד פעילות:  אלברטה, קנדה
 תקופת הפעילות:  מ-1995
 סוגה:  הארד רוק  פוסט-גראנג'  רוק אלטרנטיבי  רוק
 חברת תקליטים:  Sony BMG  "Entertainment"  Roadrunner Records
 פרסים והוקרה:  שדרת הכוכבים של קנדה (2007)  תקליט השנה 
 www.nickelback.com
 פרופיל ב-IMDb
 חברים
 צ'אד קרוגר  ריאן פיק  מייק קרוגר  דניאל אדייר
 חברים לשעבר
 ברנדון יאריו קרוגר  ריאן ויקדל
 
ניקלבק (באנגלית: Nickelback) היא להקת רוק ופוסט-גראנג' מאלברטה, קנדה שהוקמה בשנת 1995. הלהקה החלה כלהקת קאברים, והתפרסמה בזכות הסינגל "how you remind me"(אנ') שיצא ב-2001, וכבש את המקום ה-1 במצעד הבילבורד האמריקאי.
הלהקה זכתה בתשעה פרסי ג'ונו, בפרס המוזיקה האמריקאית ובפרס של MTV על "הקליפ הטוב ביותר של השנה" (Hero), ופרס מוזיקה עולמי על "להקת הרוק עם הכי הרבה מכירות עולמיות".
הסגנון של ניקלבק מוגדר כהארד רוק בעל אופי של פוסט-גראנג'. תוכן השירים כוללים אהבות מתחילות (ובמיוחד אהבת נעורים), אהבות נכזבות ועל השנאה במערכות יחסים בלתי-מוצלחות.
דיסקוגרפיה > אלבומים

Curb ‏(1996, יצא מחדש ב-25 ביוני 2002)מכירות: כ-100 אלף עותקים
The State‏ (7 במרץ 2000)*מכירות: פלטינה
Silver Side Up‏ (11 בספטמבר 2001)*מכירות: פלטינה משולשת
Three Sided Coin"‏ ביוני 2002
The Long Road ‏(23 בספטמבר 2003)*מכירות: פלטינה מחומשת
All the Right Reasons ‏(4 באוקטובר 2005)*מכירות: פלטינה 8X
Dark Horse ‏(18 בנובמבר 2008) מכירות: פלטינה משולשת
Here and Now ‏ (21 בנובמבר 2011) מכירות: פלטינה כפולה
No Fixed Address ‏ (18 באוגוסט 2014)
Feed The Machine (2017)
(כל הנתונים מדברים אך ורק על מכירות בארצות הברית.)
דיסקוגרפיה > מיני אלבומים

Hesher ‏(1996)
דיסקוגרפיה > סינגלים

Hero (מתוך הסרט ספיידרמן)
How You Remind Me
Too Bad
Never Again
Someday
Figured You Out
Feelin' Way Too Damn Good
Photograph
Animals
Savin' Me
Far Away
Rockstar
If Everyone Cared
Gotta Be Somebody
Something in Your Mouth
If Today Was Your Last Day
I'd Come for You
Burn It to the Ground
This Afternoon
When We Stand Together
lullbay
This Means War
Trying Not To Love You
Get Em Up
?What Are You Waiting For
She Keeps Me Up
Satellite
Edge Of A Revolution
S.E.X
Million Miles An Hour
פרסים ומועמדויות

| שנה | פרס | קטגוריה | פרויקט | תוצאה | מקור |
| --- | --- | --- | --- | --- | --- |
| 2024 | פרס ג'ונו | להקת השנה | ניקלבק | מועמדות |  |
הערות שוליים

↑  2024 Juno Award Winners: Charlotte Cardin, Karan Aujla & more | Billboard Canada, ca.billboard.com (באנגלית)
| --- | --- |
בקרת זהויות :  BIBSYS: 4082232  GND: 3066842-6  ISNI: 0000 0001 1512 2084  LCCN: no2002024588  MusicBrainz: bc710bcf-8815-42cf-bad2-3f1d12246aeb  NKC: kv2008400741  VIAF: 130135643   WorldCat (עם VIAF): 130135643
עמנואל קוריר

עמנואל קיפקורוי קוריר (באנגלית: Emmanuel Kipkurui Korir; נולד ב-15 ביוני 1995) הוא אתלט קנייתי האלוף האולימפי (טוקיו 2020) ואלוף העולם (יוג'ין 2022) בריצת 800 מטר.